**Zapisnik sa 1. sjednice Vijeća učenika u školskoj godini 2021/2022. održane 27. listopada 2022. u 12:00 sati**

 Sjednici su prisustvovali predstavnici razrednih odjela ili njihovi zamjenici, ravnateljica škole Zdenka Turkalj-Čohilj, pedagoginja MŠ Pazin Ana Vukalović i pratitelji učenika u svakoj pojedinoj školi koji su sastanak pratili online.

 Nakon provjere prisutnih članova u MŠ i svim PŠ ravnateljica Zdenka Turkalj-Čohilj je pozdravila sve otvorila sastanak i predložila Dnevni red.

Dnevni red:

1. Pozdravna riječ i uloga Vijeća učenika

2. Konstituiranje Vijeća učenika (formiranje) i izbor predsjednika i zamjenika

3. Pitanja, prijedlozi i sugestije

4. Razno

**Ad 1) Pozdravna riječ i uloga Vijeća učenika**

Nakon usvajanja Dnevnog reda ravnateljica je upoznala učenike sa Statutom škole, dokumentom kojim se regulira cjelokupni rad škole i ulogom Vijeća učenika (iz Statuta), brojem članova, sjednicama, odabirom predsjednika Vijeća učenika i njegovog zamjenika te okvirnim planom rada Vijeća učenika.

**Ad 2) Konstituiranje Vijeća učenika (formiranje) i izbor predsjednika i zamjenika**

Nakon provjere prisutnih članova Vijeća učenika ravnateljica je konstatirala da je većina članova Vijeća prisutna te da je Vijeće učenika konstituirano.

Pedagoginja Lea Ferlin je vodila izbor predsjednika i zamjenika predsjednika Vijeća učenika i predložila način odabira, tako da svaka pojedina škola predloži svoje kandidate. Predloženi članovi će biti upisani na listu na ekranu računala kako bi svi mogli pratiti odabir. Ravnateljica je pojasnila da se za predsjednika Vijeća učenika predlažu stalni članovi Vijeća, a ne oni koji su zamjena. Učenik sa najviše glasova biti će predsjednik, a sljedeći učenik na listi biti će zamjenik predsjednika Vijeća učenika.

 Učenici su iznijeli svoje prijedloge redom iz MŠ i svih PŠ. Ravnateljica je pozvala predložene učenike da se kratko predstave. Učenici su se predstavljali redom kako su i predloženi, nakon čega je uslijedilo glasovanje. Po školama su se prebrojali glasovi i unijeli u tablicu.

 Nakon održanog glasovanja ravnateljica Škole Zdenka Turkalj-Čohilj proglasila je predsjednika i zamjenika Vijeća učenika i čestitala im na odabiru. Za predsjednika Vijeća učenika izabran je učenik koji se sakupio ukupno 28 glasova, dok je zamjenik dobio ukupno 11 glasova.

**Ad 3) Pitanja, prijedlozi i sugestije**

Pitanja i prijedloge učenika MŠ u ime učenika iznijela je pedagoginja Ana Vukalović. Prvo je napomenula i izdvojila prijedloge koji neće biti razmatrani (aparati sa slatkišima, nezdrava hrana u kuhinji, pokretne stepenice u školi, duži odmori i kraći sati) i pojasnila zbog čega.

Učenici 1. razreda predložili su da se osigura prostor za igraonicu u školi i sprave za igranje u školskom parku (ljuljačke), da marendaju u školskoj blagovaonici te da se omogući zajedničko druženje učenika.

 Ravnateljica je objasnila da je druženje ograničeno zbog epidemioloških mjera kojih se svi trebamo pridržavati te je predložila da svoja pitanja pošalju na adresu pedagoginja pa da na njih odgovori pisanim putem.

 Ravnateljica je pojasnila i odgovorila i na ostale primjedbe i prijedloge: problem s tabletima treba riješiti CARNET, niske klupe i stolice u razredima moguće je zamijeniti samo se treba obratiti učiteljicama koje će dogovoriti tu zamjenu sa ravnateljicom.

Učenici su tražili svakodnevno piće uz marendu (vodu ili čaj), a ravnateljica im je pojasnila da osim uz marendu mogu se i trebaju piti vodu. Može se piti i ona iz slavina jer je naša voda pitka, te zbog toga smatra da aparat za vodu u školama nije potreban.

 Što se tiče izlazaka u prirodu, terenskih nastava i izvanučioničke nastave ravnateljica preporuča da se treba izvoditi kada god je to moguće uz uvažavanje mjera zaštite od pandemije.

Jastuke za sjedenje mogu si učenici donijeti prvenstveno u razrednoj nastavi jer ne mijenjaju učionicu tijekom nastave.

 Učenik PŠ Karojbe predložio je da se nabavi nova oprema (računala) te još pametnih ploča i platno za projektor, novi Windowsi, više kemikalija za nastavu kemije, da se zaposliti kućnog majstora za PŠ Karojba na puno radno vrijeme.

 Ravnateljica je pojasnila da za zapošljavanje kućnog majstora u PŠ Karojba nije dobivena suglasnost Ministarstva nakon odlaska kućnog majstora u mirovinu pa su postojeći kućni majstori raspoređeni na više škola, a što se tiče kemikalija i ostalog potrebnog za nastavu nabavlja se redovito prema potrebi i mogućnostima Škole.

 Učenici MŠ bi voljeli imati veće učionice, na što je ravnateljica objasnila da je napravljen projekt za proširenje škole kako bi se riješio problem nedostatka prostora.

Također bilo je primjedbi iz MŠ na učeničku marendu i ribu i riblje proizvode u marendi, što je također ravnateljica pojasnila.

 Učenici PŠ Lupoglav su iznijeli potrebu za dvoranom za nastavu tjelesne i zdravstvene kulture, urediti zidove učionice i maknuti zidne obloge, nabaviti školske ormariće, popraviti kućicu u školskom dvorištu, daske su oštećene pa je opasno za učenike, odsjeći grane na ulazu u školu, za marendu veće porcije, dodati još neka jela (njoki, juha), svaki učenik da ima svoj tablet, promijeniti podove u učionicama zbog prašine, odrediti gdje je parkiralište jer se automobili parkiraju tik do škole i igrališta, nabaviti nove klupe, više lopti, opremanje knjižnice, više raznovrsnih INA, teško se spaja na Internet, popraviti laptop u učionici, zamijeniti mreže na golovima.

 Ravnateljica je preporučila da navedeno proslijede kućnom majstoru, da se sve upiše u bilježnicu kako bi znao što treba napraviti i to se može unutar škole riješiti, a učitelji trebaju prijaviti te kvarove. Za nabavke materijala potrebnog za rad škole treba se obratiti ravnateljici.

Što se tiče interneta učenici bi se sa svojim korisničkim podacima trebali moći priključiti bez teškoća na mrežu edurom. Ravnateljica je objasnila učenicima da razmišlja o njihovim prijedlozima, ali se zbog nedostatka sredstava ne može sve realizirati, mogu se donirati ili napraviti od paleta fotelje za druženje učenika na hodnicima, ali slobodnih učionica u školi nema. Video nadzor postoji u MŠ Pazin, a planira se postavljanje i u ostalim školama. Pozvala je učenike da i sami upute ostale učenike da paze i čuvaju školski inventar. Škola je prijavljena na natječaj kojim bi se moglo opremiti kabineti za kemiju i biologiju za sve škole, opremiti konferencijska dvorana. Puno je planova kojima bi se moglo oplemeniti prostor škole i okoliša škole i nastoji se sve to realizirati.

 Učenici PŠ Gračišća iskazali su potrebu da imaju toplu vodu za pranje ruku, nabaviti nosive šipke za zavjese, obnoviti i popločiti dječji park u koji bi se postavili novi tobogani i ljuljačke, popraviti i popločiti prilaz do škole zbog pukotina, označiti i obojati školsko igralište, dio škole ili dvorišta prilagoditi gdje učenici mogu čekati autobus.

Ravnateljica je predložila da odgovore pošalje na mail učiteljicama u školu.

Na pitanje o uređenju atletske staze ravnateljica je odgovorila da o tome odlučuje grad.

 Pedagoginja Mirjana Flego iznijela je primjedbe i prijedloge učenika PŠ Trviž: više terenskih nastavi, izleta, odlazaka u kino i kazalište, nastave u prirodi – može i okolici škole, novu veću školu i dvoranu za tzk sa svim potrebnim, da svaki razred ima samo svoju učionicu, veće spremište za opremu tzk (ne stane sve unutra), ormari za stvari učitelja i ormarići za stvari učenika, da ne moraju sve nositi, da im torbe budu lakše, još pametnih ploča (sada je samo jedna u učionici 4.r.), popraviti brodski pod na zidovima učionica i u blagovaonici, zaštititi kablove u informatičkoj učionici, po mogućnosti preurediti jer nema dovoljno prostora, počistiti školski autobus, provjeriti ispravnost autobusa, sjedišta su neispravna, bolja hrana u školskoj kuhinji (manje začinjena) ili zamjena (namaz), riješiti problem s internetom.

 Primjedbe i prijedlozi učenika PŠ Tinjan su sljedeći: marenda je u redu ali bi htjeli malo nezdrave hrane (češće) pizza, hot-dog i sl., više terenskih nastavi, izleta, odlazaka u kino i kazalište, nabaviti odgovarajuće (veće) klupe i stolice za treći razred, nabaviti nove stolice za informatičku učionicu jer su klimave i neudobne i zamijeniti stara računala u informatici i što prije osposobiti novi prostor za tu učionicu, u „dvorište“ škole staviti sprave za igru i klupice oko škole, opremiti studio za rad Foto grupe i nabaviti potrebnu opremu za rad, učenicima nedostaje INA „Dramska grupa“, za učenike putnike iz Kringe osigurati veći autobus jer učenici nemaju dovoljno mjesta pa neki moraju stajati u autobusu.

 Učenik iz PŠ Motovun je zahvalio ravnateljici za saniranje krova koji se urušio. Zbog nemogućnosti korištenja sportske dvorane nastava tzk se održava na igralištu pa misli da bi trebalo obnoviti terene, golove, mreže za golove, postaviti koševa za košarku. Ravnateljica je odgovorila da se to planira obnoviti, kao i prekriti krovište iznad školske kuhinje.

 Učiteljica Marina Srdoč je u ime učenika napomenula potrebu zamjene prozora, nabavku pametnih ploča, opremanje školskog parka u okolišu škole (ljuljačke i tobogani), postaviti ogradu oko školskog igrališta, htjeli bi slavinu u učionicama i više društvenih igara, stolna računala za učionice (za učenike), ventilatore za učionice, nove klupe i stolice za prvašiće, prometni znak škole i ležeće policajce pored škole.

**Ad 4) Razno**

 Nije bilo dodatnih pitanja ili nedoumica.

 Ravnateljica je pozvala učenike da prenesu ostalima u razredu o čemu se razgovaralo i napomenula da će odgovoriti na prijedloge učenika te zaključila sjednicu.

Sjednica je završila u 13:30 sati.

Zapisničar: Mirjana Flego, ped.